It-tema ta' dan is-Summit Soċjali tar-Rebbiegħa kienet It-twettiq tal-Pilastru Ewropew tad-Drittijiet Soċjali Tliet sottotemi kkontribwixxew għal din id-diskussjoni: It-tisħiħ tal-innovazzjoni, il-ħolqien ta' impjiegi u l-ġustizzja soċjali fil-Qafas Finanzjarju Pluriennali; Forom ġodda ta' xogħol: l-isfidi u l-opportunitajiet għall-impjiegi u d-djalogu soċjali, u l-Konverġenza ekonomika u soċjali biex jissaħħu t-tkabbir u r-reżiljenza. Fid-dikjarazzjoni tiegħu, il- President tal-Kunsill Ewropew , Donald Tusk, qal: ''Ippermettuli nirringrazzja lis-sħab soċjali għal summit tajjeb u kostruttiv. Iddiskutejna s-sitwazzjoni ekonomika u soċjali fl-UE. L-ekonomija tagħna qed tkompli tikber lil hinn mill-aspettattivi, l-impjiegi żdiedu u l-investimenti qed jirkupraw. Madankollu, it-tkabbir ekonomiku ma jkunx jagħmel ħafna sens jekk ma jirriżultax fi kwalità ta' ħajja aħjar għaċ-ċittadini tagħna. Iddiskutejt mas-sħab soċjali dwar kif nistgħu nikkombinaw il-ġustizzja soċjali u l-effiċjenza ekonomika sabiex il-kwalità tal-ħajja tagħna, li tinsab fil-qalba tal-politiki tal-UE, tkompli titjieb.'' ''Mill-bidu tal-mandat ta' din il-Kummissjoni, poġġejna l-prijoritajiet soċjali fejn jixraq li jkunu: fil-qalba tal-aġenda Ewropea. F'Gothenburg, Novembru li għadda, l-Istituzzjonijiet tal-UE konġuntement ħabbru l-Pilastru Ewropew tad-Drittijiet Soċjali li kont appellajt għalih. It-twettiq tal-Pilastru huwa responsabilità konġunta u nserraħ fuq l-istati membri u s-sħab soċjali fil-livelli kollha biex jaqdu rwol ewlieni f'dan l-isforz. Tista' sserraħ fuq il-Kummissjoni li ser taqdi r-rwol sħiħ tagħha'', enfasizza l- President tal-Kummissjoni Ewropea Min-naħa tal- presidenza b'rotazzjoni, il-Prim Ministru tal-Bulgarija , Boyko Borissov, qal: ''Huwa importanti ħafna li lkoll nikkondividu l-bżonn li nsaħħu d-dimensjoni soċjali tal-Unjoni Ewropea sabiex inkomplu nibnu l-koeżjoni soċjali. Fl-istess waqt, għandna nsaħħu l-opportunitajiet għat-tkabbir ekonomiku— tkabbir li diġà jidher fl-Ewropa. Ir-riżultati ta' dan it-tkabbir ekonomiku għandhom ikunu tanġibbli għal kulħadd. Bħalma jgħidu t-Trattati: ejja naħdmu għal ekonomija soċjali tas-suq kompetittiva ħafna, livell massimu ta' impjiegi u progress soċjali.'' Is-Segretarju Ġenerali tal- Konfederazzjoni Ewropea tat-Trade Unions (KETU), Luca Visentini, qal: ''Il-Pilastru Ewropew tad-Drittijiet Soċjali fih ħafna impenji importanti iżda jkollu valur fil-bini mill-ġdid tal-fiduċja tal-poplu biss jekk ikun il-bidu ta' drittijiet u kundizzjonijiet tax-xogħol aħjar, implimentati mill-UE, l-istati membri, l-impjegaturi u t-trade unions. It-twettiq tad-drittijiet li jinsabu fil-Pilastru jeħtieġ li jiġi rifless fir-rakkomandazzjonijiet dwar il-politika ekonomika tal-UE, fil-baġit tal-UE, fil-liġijiet u l-azzjonijiet tal-istati membri, f'negozjati u ftehimiet kollettivi mġedda bejn l-impjegaturi u l-unions f'kull pajjiż tal-UE. Kondizzjonijiet ekwivalenti ta' kompetizzjoni jridu jiġu żgurati permezz ta' konverġenza 'l fuq soċjali, tal-pagi u tat-taxxi. L-iktar ħaġa li tirrabja liċ-ċittadini huma l-wegħdiet miksura. Il-mexxejja kollha għandhom responsabilità li jiżguraw li l-Pilastru tad-Drittijiet Soċjali jġib miegħu titjib reali fil-ħajjiet tal-persuni li jaħdmu fl-UE.'' President ta' BusinessEurope , Emma Marcegaglia, li tirrappreżenta lill-impjegaturi, (BusinessEurope, CEEP, UEAPME) qalet: ''L-2017 kienet sena tajba għall-ekonomija iżda l-implimentazzjoni ta' riformi nazzjonali baqgħet lura. It-twettiq tal-impenji ta' riforma huwa essenzjali biex jiżgura li l-ekonomija soċjali tas-suq tagħna tkompli tistagħna, bl-appoġġ ta' servizzi pubbliċi bi prestazzjoni għolja. Minkejja l-irkupru relattivament reċenti, in-nuqqasijiet ta' ħiliet diġà qegħdin fl-ogħla livell tagħhom f'aktar minn 20 sena, u dan jikkomprometti t-tnaqqis fil-qgħad u l-prospetti ta' tkabbir tal-SMEs. Ir-riformi tas-suq tax-xogħol u l-adattament tal-ħiliet jibqgħu prijoritajiet ewlenin. Il-Qafas Finanzjarju Pluriennali li jmiss għandu jiffoka fuq miżuri li jappoġġaw it-tkabbir fit-tul u jtejbu l-impjiegi. Jeħtieġ li napprofondixxu wkoll l-Unjoni Ekonomika u Monetarja tagħna, niżviluppaw is-Suq Uniku tagħna u nistabbilixxu strateġija industrijali reali bbażata fuq l-innovazzjoni. Bil-ħsieb tal-intenzjonijiet tal-Istati Uniti fir-rigward tal-azzar u l-aluminju li jistgħu jwasslu għal gwerer kummerċjali dannużi, id-difiża tas-sistema multilaterali bbażata fuq ir-regoli u l-ġlieda kontra l-protezzjoniżmu huma aktar importanti minn qatt qabel.'' Il-fehmiet iċċitati f'dan it-test huma dawk tal-individwu / organizzazzjoni kkonċernata u ma jikkostitwixxux kollettivament il-fehma tal-Kunsill jew tal-Kunsill Ewropew. Ara l-paġna tal-laqgħa